CELEX: C2005/115/42
Language: fi
Date: 2005-05-14 00:00:00
Title: Asia T-507/04: Arturo Ruiz Bravo-Villasanten 30.12.2004 Euroopan yhteisöjen komissiota vastaan nostama kanne

14.5.2005   
            
            
               FI
            
            
               Euroopan unionin virallinen lehti
            
            
               C 115/22
            
         Arturo Ruiz Bravo-Villasanten 30.12.2004 Euroopan yhteisöjen komissiota vastaan nostama kanne
   (Asia T-507/04)
   (2005/C 115/42)
   Oikeudenkäyntikieli: espanja
   Arturo Ruiz Bravo-Villasante, kotipaikka Madrid, on nostanut 30.12.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajana on asianajaja José Luis Fuertes Suárez.
   Kantaja vaatii, että ensimmäisen oikeusasteen tuomioistuin:
   
               —
            
            
               kumoaa nimittävän viranomaisen, Euroopan yhteisöjen henkilöstövalintatoimiston johtajan 23.8.2004 tekemän päätöksen, jolla vastattiin hallinnolliseen valitukseen, joka koski avoimen kilpailun KOM/B/02 valintalautakunnan päätöstä, joka koski suullisen valintakokeen arvosanoja ja jolla kantaja jätettiin kirjaamatta 22.4.2004 laadittuun kilpailun läpäisseiden hakijoiden luetteloon
            
         Oikeudelliset perusteet ja pääasialliset perustelut
   Kantaja riitauttaa avoimen kilpailun KOM/B/02 valintalautakunnan päätöksen, jonka mukaan hänet jätettiin kirjaamatta kilpailun läpäisseiden hakijoiden luetteloon hänen suullisessa kokeessa saamansa arvosanan vuoksi.
   Kantaja väittää tältä osin, että hän vaati valintalautakunnan puheenjohtajalta hänen suullisen kokeensa uudelleenarviointia; hänelle vastattiin, että valintalautakunta oli soveltanut kantajaa koskevassa tapauksessa kaikkia hakijoita varten käytettäviä arviointiperusteita (”grille d'évaluation”; arviointiasteikko) ja että sitä, millä tavoin valintalautakunta sovelsi arvostelumenettelyä, koskee päätöksentekomenettelyn luottamuksellisuus.
   Vaatimustensa tueksi kantaja väittää, että avoimuuden periaatetta on loukattu ja että yhteisön ”asiakirjan” määritettä on laiminlyöty, koska poissulkemista koskeva päätös perustuu asiakirjalle (la grille d'évaluation), joka on olemassa, mutta jonka sisältö ei ole selvä ja joka pidetään salaisena.